S-1055/2013

Mál þetta, sem þingfest var í dag og dómtekið samdægurs, var höfðað með ákæru lögreglustjórans á Suðurnesjum, dagsettri í dag, á hendur C-x-x R-x-x C-x-x, f.d. 17.11.1992, spænskum ríkisborgara,

„fyrir fíkniefnalagabrot, með því að hafa sunnudaginn 6. október 2013, staðið að innflutningi á samtals 421,51 g af kókaíni, sem hafði að meðaltali 31% styrkleika, ætluðu til söludreifingar hér á landi í ágóðaskyni. Fíkniefnin flutti ákærða til landsins sem farþegi með flugi X9516 frá Alicante, Spáni, falin í líkama sínum, í 2 pakkningum, en ákærða var handtekinn við komu sína til landsins.

Telst háttsemi þessi varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og auglýsingu nr. 232/2001.

Þess er krafist að ákærða verði dæmd til refsingar og til greiðslu alls sakarkostnaðar og að gerð verði upptæk framangreind 421,51 g af kókaíni, samkvæmt heimild í 6. mgr. 5. gr. laga nr. 65/1974, sbr. lög nr. 10/1997 og 68/2001, sbr. 2. mgr. 14. gr. reglugerðar nr. 233/2001, sbr. reglugerð nr. 848/2002.“

Ákærða kom fyrir dóminn við þingfestingu málsins ásamt skipuðum verjanda sínum og játaði brot sitt fyrir dóminum. Krafðist ákærða vægustu refsingar sem lög leyfa og þess að gæsluvarðhald, sem hún hefur sætt frá 6. október sl. komi til frádráttar að fullri dagatölu. Kvaðst ákærða hafa verið burðardýr og verið neydd til að fara í þessa ferð af óþekktum aðilum. Ákærða skýrði svo frá hjá lögreglu og dóminum, sem ekki hefur verið hrakið, að tveir menn á Spáni, annar kunningi hennar, hafi krafist þess af henni að koma fíkniefnum fyrir í leggöngum hennar í þeim tilgangi að flytja þau milli landa. Ákærða hafi ekki getað komið fíkniefnunum fyrir og hafi mennirnir þá tekið hana með valdi, annar sest klofvega ofan á hana og hinn troðið tveimur pakkningunum inn í leggöngin. Þeir hafi síðan haft í hótunum við hana, ekið henni heim þar sem hún bjó með móður sinni, sagt henni að pakka niður og beðið hennar á meðan fyrir utan heimili hennar. Þeir hafi síðan ekið henni á flugvöllinn og afhent henni flugmiða og fylgt henni eftir þar til hún var komin í gegnum öryggiseftirlitið. Ákærða gerði hins vegar engar tilraunir til að gefa sig fram við lögreglu eða tollverði á flugvellinum í Alicante né á Íslandi heldur ætlaði í gegnum græna hliðið við komuna hingað til lands. Einhver maður hafi átt að sækja hana á flugvöllinn hér á Íslandi en hún hafi síðan verið handtekin við komuna til landsins. Kvað hún mennina hafa hótað henni að gera móður hennar og systur mein, færi hún ekki eftir kröfum þeirra. Við líkamsleit tollvarða fannst ein pakkning af meintu kókaíni í nærbuxum hennar sem vigtaði 108 g. Ákærða gat ekki losað sig við hina pakkninguna og var hún flutt á Heilbrigðisstofnun Suðurnesja en þar var tekin ákvörðun um að flytja hana á kvennadeild Landsspítalans þar sem hún var svæfð og fíkniefnin sótt af lækni.

Farið var með málið samkvæmt ákvæðum 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærðu hafði verið gefinn kostur á að tjá sig um lagaatriði og ákvörðun viðurlaga.

Játning ákærðu er í samræmi við önnur gögn málsins og framburður hennar um að hún hafi verið neydd til ferðarinnar er trúverðugur.

Verður ákærða sakfelld fyrir þá háttsemi sem lýst er í ákæru en brot hennar er í ákæru rétt fært til refsiákvæða. Ákærða hefur með háttsemi sinni unnið sér til refsingar. Ekki er vitað til að ákærðu hafi áður verið gerð refsing sem gæti haft áhrif við ákvörðun refsingar nú. Í matsgerðum sem liggja fyrir í málinu segir að annars vegar hafi styrkur kókaíns í sýni mælst 32% sem samsvari 36% af kókaínklóríði og hins vegar 31% sem samsvari 35% af kókaínklóríði.

Við ákvörðun refsingar verður að líta til skýlausrar játningar ákærðu og að auki henni til refsilækkunar þá aðstöðu og aðferð sem hún var beitt til að koma efnunum til landsins. Með vísan til dómaframkvæmdar, styrkleika efnanna og þess sem að ofan er rakið, þykir refsing ákærðu hæfilega ákveðin fangelsi í tólf mánuði. Ekki þykja skilyrði til að skilorðsbinda refsinguna. Gæsluvarðhald er ákærða sætti frá 6. október skal dragast frá refsingunni að fullri dagatölu.

Ákærða skal sæta upptöku á ofangreindum efnum eins og í dómsorði segir.

Í yfirliti um sakarkostnað eru reikningar frá Símanum, Alþjóðasetri vegna túlkaþjónustu, lækni og Háskóla Íslands. Ákærða verður ekki dæmd til að greiða kostnað vegna túlkaþjónustu né símakostnað. Með vísan til 218. gr. laga nr. 88/2008 verður ákærða dæmd til að greiða annan kostnað sem er samtals 196.314 krónur auk þóknunar skipaðs verjanda síns, Á-kk-ef J-kk-ef hrl., sem er samkvæmt yfirliti 313.750 krónur auk aksturskostnaðar, 55.680 krónur. Hefur þá ekki verið tekið tillit til virðisaukaskatts.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærða, C-x-x R-x-x C-x-x, f.d. 17.11.1992, spænskur ríkisborgari, skal sæta fangelsi í tólf mánuði. Gæsluvarðhald, er ákærða sætti frá 6. október sl., skal koma til frádráttar refsingunni að fullri dagatölu.

Ákærða skal sæta upptöku á 421,51 g af kókaíni.

Ákærða greiði allan sakarkostnað, sem er samtals 565.744 krónur, þar með talda þóknun skipaðs verjanda síns, Á-kk-ef J-kk-ef hrl., 313.750 krónur auk aksturskostnað 55.680 krónur.

Á-kvk-nf G-kvk-nf